LV Eiropas Savienības Oficiālais Vēstnesis C 205/15

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2014/C 205/10)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

BRA

EK Nr. IT-PDO-0117-01048 – 19.10.2012.

AĢIN ( ) ACVN ( X )

1. Produkta specifikācijas nodaļa, kurā izdarīti grozījumi

—

☐

—

☒

—

☒

—

☒

—

☒

—

☒

—

☒

—

☐

—

☐

2. Grozījuma veids

—

☐

—

☒

—

☐

—

☐

3. Grozījums(-i)

Produkta veids

Produkta apraksts, uz kuru attiecas nosaukums

Patērētāju labākai informēšanai iekļauti vārdi “grasso o semigrasso” (trekns vai pustrekns), jo Bra Tenero (mīkstais Bra) siera gatavošanai izmanto pilnpienu, taču Bra Duro (cietais Bra) un Bra di Alpeggio (alpīnajās pļavās pagatavotais Bra) sieram atļauts izmantot vai nu pilnpienu, vai arī daļēji nokrejotu pienu; turklāt norādīts, ka aitas/kazas piena iespējamās pievienošanas apjoms nedrīkst pārsniegt 20 %.

Precizēts, ka norādītie izmēri un svars ir attiecīgie minimālie lielumi nogatavināšanas sākumposmā, jo pēc ilgstošas nogatavināšanās šie lielumi būtiski samazinās. Lai patērētajam sniegtu drošu informāciju attiecībā uz siera mizu, uzskatīts par lietderīgu skaidri norādīt, ka tā nav ēdama. Duro paveida sieram mizu var apstrādāt, apziežot to ar pārtikas eļļu pret pelēšanu, kā arī lai darītu produktu estētiski pievilcīgu un tātad patērētājam tīkamāku.

Ražošanas apgabals

Lai Bra specifikāciju pielāgotu ACVN atsauces apgabala vienotības principam, attiecībā uz visiem siera gatavošanas posmiem ģeogrāfiskajā apgabalā atkal iekļauta Torino provinces Villafranca Piemonte pašvaldības teritorija, kas pašreizējā specifikācijā norādīta tikai attiecībā uz nogatavināšanas posmu.

Ražošanas metode

Precizēts, ka izmantotais piens ir pilnpiens vai daļēji nokrejots piens un ka atšķaidītais himozīns iegūts no teļa kuņģa. Produkta 1982. gada 16. decembra specifikācijā nebija norādīts, ka atšķaidītajam himozīnam ir teļa izcelsme, jo visu tirdzniecībā pieejamo atšķaidīto himozīnu ieguva no teļiem.

Tā kā pašreizējā specifikācijā nav paskaidrots, kāda slaucamo dzīvnieku barības daļa iegūta noteiktajā ražošanas apgabalā, tad, lai labāk izceltu saikni ar teritoriju, precizēts, ka pēc svara vairāk nekā 50 % slaucamo dzīvnieku barības devas izcelsme ir ražošanas apgabalā. Slaucamo dzīvnieku (govju, aitu, kazu) pamatbarības devu veido zaļā un/vai konservētā lopbarība, ko attiecīgi var papildināt.

Izmantojot piena dzesēšanas un uzglabāšanas sistēmas, kas laika gaitā kļūst arvien efektīvākas, slaukšanas vidējais biežums dienā palielinājies, un patlaban maksimālais slaukumu skaits ir četri, saglabājot tādas pašas īpašības un vienlaikus uzlabojot sanitāri higiēniskos apstākļus.

Attiecībā uz piena daļēju nokrejošanu norādīts, ka to ar vienādiem rezultātiem var panākt vai nu ar mehanizētiem paņēmieniem, ko izmanto kopš XX gadsimta sākuma, vai ar nostādināšanu. Gan nostādināšanas, gan mehanizētās nokrejošanas fizikālais princips ir viens un tas pats – abās sistēmās atdalīšanas pamatā ir viens un tas pats: īpatnējā svara starpība starp vieglāko tauku frakciju un smagāko vājpiena frakciju.

Turklāt, lai sniegtu precīzus norādījumus un nodrošinātu, ka ar daļēju nokrejošanu panāk iespējami lielāku viendabīgumu tauku titra ziņā ar optimāliem nostādināšanas rādītājiem, kaut arī tas atkarīgs no gadalaika, kas, protams, ietekmē piena īpašības, ir palielināts ar nostādināšanu nokrejotā piena atpūtināšanas laika ilgums un norādīta maksimālā temperatūra, kādā šim procesam jānoris. Tāpēc laika intervāls, ko arī ietekmē piena sezonalitāte, ir palielināts par divām stundām – agrāk tas bija no pulksten 12 līdz 18, bet turpmāk tas ir no pulksten 10 līdz 18 –, bet noteiktā maksimālā temperatūra turpmāk ir 18 °C.

Pēc piena higiēniskās apstrādes (termiskā apstrāde, filtrēšana u. c.) pienā var ievadīt pienskābes baktērijas un/vai dabiskos raugus (piena ieraugu vai sūkalu ieraugu).

Piena mikrobioloģisko īpašību vispārēja uzlabošanās, kas konstatēta pēdējos gados, izraisīja esošo baktēriju skaita būtisku samazināšanos, un tas savukārt atsevišķos gadījumos radīja problēmas recināšanas un nogatavināšanas posmā. Lai risinātu problēmas, kas varēja rasties saistībā ar šiem faktoriem, specifikācijā ir paredzēta iespēja izmantot pienskābes baktēriju kultūras un/vai dabīgo ieraugu kultūras. Turklāt palielināts piena sarecināšanas maksimālās temperatūras intervāls, kas 1982. gada specifikācijā bija 27–32 °C; turpmāk tas ir 27–38 °C, jo pienskābes baktērijas un dabīgie ieraugi attīstās labāk, ja sarecināšanas temperatūra ir tuva 38 °C (piena temperatūra slaukšanas brīdī).

Sīkākā redakcijā sniegts ražošanas posma apraksts, kas 1982. gada specifikācijā ir šāds: “Sieru jāgatavo, izmantojot raksturīgo recekļa dubultās graizīšanas tehnoloģiju”.

Īpaši ir norādīts, ka recināšanas ilgums (15–25 minūtes) ir jānosaka, par sākumpunktu ņemot pirmo griešanu, – tā, lai pabeigšana būtu objektīvi nosakāma un izmērāma. Recināšanas laika pareizas noteikšanas mērķis ir iegūt viendabīgus siera graudus, lai labāk varētu veikt notecināšanu. Noteikts maksimālais termiņš, jo iepriekšējais bija pārāk aptuvens.

Turklāt norādīti pirmās un otrās recekļa graizīšanas posmi, iekļaujot šādu tekstu:

recekļa pirmās graizīšanas laikā veidojas lazdu rieksta lieluma (Bra Tenero paveida sieram) vai kukurūzas grauda lieluma (Bra Duro paveidam) siera graudi; pēc tam masu astoņas minūtes atpūtina sūkalās.

Otrās graizīšanas laikā veidojas kukurūzas grauda lieluma (Bra Tenero paveida sieram) vai rīsu grauda lieluma (Bra Duro paveidam) siera graudi. Pēc recekļa otrās graizīšanas to krata un tad atpūtina siera vannā vai griež porcijās, bet, ja vajadzīgs, iepriekš presē, tādējādi notecinot daļu sūkalu. Maksimālais atpūtināšanas laiks ir 10 minūtes, bet recekļa izņemšanas maksimālā temperatūra ir 44 °C.

Sīkāk aprakstīts veidošanas un presēšanas posms.

Recekli liek veidnēs ar audekla pārsegu vai bez tā. Ja receklis labi nenotecina sūkalas, tad vienīgi Bra Duro paveida sieram ir pieļaujams no jauna samaisīt masu un pēc tam ievietot to veidnēs, pēc tam attiecīgi presējot. Pēc presēšanas veidnēs esošo siera masu atpūtina, līdz tās pH sasniedz 5,0–5,4.

Atsauces vērtība izteikta pH, nevis laika vienībās, jo pH ir aktuālāks un piemērotāks rādītājs, kas sniedz iespēju veikt drošākus un precīzākus mērījumus, kā arī iegūt labākus rezultātus. Pēc tam sieru vai nu uzreiz liek sālījumā, vai arī vēl dažas stundas atpūtina kamerā, kurā temperatūra nepārsniedz 10 °C.

Paredzēts grozīt produkta specifikāciju, iekļaujot tajā šādu teikumu:

“Nogatavināšanu veic piemērotā vidē, kurā temperatūra nepārsniedz 15 °C, bet gaisa mitrums – 95 %.”

Šajā grozījumā ņemta vērā ražotāju prasība nogatavināt sieru arī vietās, kas nav vienīgi dzesēšanas kameras vai telpas ar kondicionētu gaisu.

Šā grozījuma rezultātā temperatūra no 6–9 °C palielināta līdz maksimāli 15 °C, bet relatīvais gaisa mitrums no 80–85 % Bra duro paveida sieram un no 90 % Bra Tenero paveida sieram palielināts līdz maksimāli 95 % abu paveidu sieram.

Šis grozījums nodrošina labāku produkta nogatavināšanas posma pārvaldību un ņem vērā apstākļus, kādi ir arī vietās, kurās nav gaisa kondicionēšanas iekārtu.

Saikne

Šis punkts sniegts citādā redakcijā, lai pielāgotu to vienotajam dokumentam.

Marķēšana

Iekļauti papildu precizējumi attiecībā uz mazumtirdzniecības kārtību un darbībām siera griešanai gabalos un sākotnējai iesaiņošanai, ko var veikt arī ārpus noteiktā ražošanas apgabala.

Attiecībā uz Duro paveida sieru iekļauta iespēja piedāvāt to tirdzniecības iesaiņojumā jau sarīvētu, lai apmierinātu patērētāju prasības, kuri joprojām vēlas iegādāties patēriņam jau gatavus produktus.

Lai garantētu autentiskumu un nodrošinātu pareizu tirdzniecībā piedāvātā Bra siera identifikāciju, uzskatīts par nepieciešamu pie rituļa sāniem piestiprināt marķējumu un apaļas formas papīra etiķeti ar uzdrukātu ACVN Bra siera logotipu.

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

BRA

EK Nr. IT-PDO-0117-01048 – 19.10.2012.

AĢIN ( ) ACVN ( X )

1. Nosaukums

Bra

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.3. grupa. Siers

3.2. Produkta apraksts, uz kuru attiecas 1. punktā minētais nosaukums

Apraksts: Bra ir trekns vai pustrekns presētas masas siers, kas iegūts no govs piena; Bra d’Alpeggio un Bra duro paveida sieram pieļaujams izmantot daļēji nokrejotu pienu. Atļauts pievienot aitas un/vai kazas pienu, taču nepārsniedzot 20 %.

Gatavajam produktam jābūt ar šādām īpašībām.

Forma cilindriska ar plakanām pusēm.

Izmēri: diametrs 30–40 cm, rituļa nedaudz izliekto sānu augstums 6–10 cm (abi minētie parametri norādītajās robežās mainās atkarībā no ražošanas tehnoloģijas).

Svars: no 6 līdz 9 kg.

Norādītie izmēri un svars ir attiecīgie minimālie lielumi nogatavināšanas sākumposmā.

Miza: tenero paveida sieram – gaišpelēka, elastīga, gluda un regulāra; nav ēdama; miza: duro paveida sieram – cieta, izteikta, zeltaini kastaņbrūnā līdz tumšpelēkā krāsā, var tikt apstrādāta pret pelēšanu, apziežot ar pārtikas eļļu; nav ēdama.

Siera masas struktūra: tenero paveidam – vidēji izteikta un elastīga, ar nelielu un samērā neizkliedētu acojumu; duro paveidam – ar nelielu un samērā neizkliedētu acojumu.

Siera masas krāsa: tenero paveidam – balta vai ziloņkaula balta; duro paveida sieram – bāli salmu dzeltena līdz okerdzeltena.

Garša: tenero paveidam – patīkami aromātiska, vidēji sātīga, duro paveidam – piesātināta vai stipri sātīga.

Tauku saturs sausnā: vismaz 32 %.

3.3. Izejvielas (tikai pārstrādātiem produktiem)

Govs piens, kuram var būt pievienots nedaudz (ne vairāk par 20 %) aitas un/vai kazas piena, kas duro paveida siera iegūšanai var būt daļēji nokrejots. Alpeggio veidā ražotajam sieram daļēja nokrejošana iespējama gan tenero paveidam, gan arī duro paveidam; sāls, atšķaidīts teļa izcelsmes himozīns.

3.4. Dzīvnieku barība (tikai dzīvnieku izcelsmes produktiem)

Govju un, ja vajadzīgs, aitu un kazu, pamatbarībai vai galvenajai barībai jābūt veidotai vai nu no zaļās un/vai konservētās lopbarības, vai arī no sausa un attiecīgi bagātināta siena. Slaucamo dzīvnieku barības devai vairāk nekā 50 % (pēc svara) apmērā jābūt iegūtai ražošanas apgabalā.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Lopkopības saimniecības, kurās audzē slaucamās govis, kas dod pienu pārstrādei Bra sierā, atrodas noteiktajā ģeogrāfiskajā apgabalā.

Piens jāiegūst un jāpārstrādā un siers jānogatavina noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.

Sieru drīkst tirgot gan veselos rituļos vai stieņos, gan sagrieztu mazākos gabalos, gan arī gabalos, kas jau sākotnēji iesaiņoti iepakojumā. Duro paveida sieru var iepakot arī iepriekš sarīvētu. Sagriešanu gabalos, sākotnējo iesaiņošanu un rīvēšanu drīkst veikt arī ārpus noteiktā ražošanas apgabala.

3.7. Īpaši noteikumi marķēšanai

Kad siers vēl atrodas marķējošās veidnēs, uz tā uzspiež izcelsmes marķējumu, kas sastāv no stilizēta B burta (duro paveidam vai tenero paveidam), identifikācijas numura, kurā ietverts provinces akronīms, un divciparu skaitļa.

Atbilstības marķējumam izmanto apaļas formas papīra etiķeti 20–28 cm diametrā uz salmu dzeltenas krāsas fona (parastajā veidā ražotajam sieram) un zaļas krāsas fona (Alpeggio veidā ražotajam sieram) un uz rituļa sāniem uzspiesto marķējumu. Atbilstības marķējumu veido papīra etiķete, kurā ir uzraksts “BRA TENERO” vai “BRA DURO”, “BRA TENERO D’ALPEGGIO” vai “BRA DURO D’ALPEGGIO” un raksturīgais logotips, kurā atveidots ūsains cilvēciņš ar cepuri, kurš tur rokās siera rituli, no kuras izgriezts gabals, kā arī Eiropas Savienības logotips. Tikai pēc šādas marķēšanas produktu var laist tirgū ar aizsargāto cilmes vietas nosaukumu Bra.

Papīra etiķeti var uzlīmēt, izmantojot pārtikas līmi.

4. Precīza ģeogrāfiskā apgabala definīcija

Ražošanas un nogatavināšanas apgabalā ietilpst visa Cuneo provinces teritorija un Torino provinces Villafranca Piemonte pašvaldības teritorija. Tenero paveida un duro paveida Bra sieru ražo un nogatavina šādās kalnu pašvaldību teritorijās: Brondello, Castellar, Crissolo, Gambasca, Martiniana Po, Oncino, Ostana, Paesana, Pagno, Rifreddo, Sanfront, Bellino, Brossasco, Casteldelfino, Frassino, Isasca, Melle, Piasco, Pontechianale, Rossana, Sampeyre, Valmala, Venasca, Acceglio, Canosio, Cartignano, Celle Macra, Dronero, Elva, Macra, Marmora, Prazzo, Roccabruna, S. Damiano Macra, Stroppo, Villar S. Costanzo, Bernezzo, Castelmagno, Cervasca, Montemale, Monterosso Grana, Pradleves, Valgrana, Cignolo, Aisone, Argentera, Demonte, Gaiola, Moiola, Pietraporzio, Rittana, Roccasparvera, Sambuco, Valloriate, Vinadio, Chiusa Pesio, Entracque, Limone Piemonte, Roaschia, Robilante, Roccavione, Valdieri, Vernante, Briaglia, Frabosa Soprana, Frabosa Sottana, Monasterolo Casotto, Monastero di Vasco, Montaldo Mondovì, Pamparato, Roburent, Roccaforte Mondovì, S. Michele Mondovì, Torre Mondovì, Vicoforte Alto, Bagnasco, Battifollo, Briga Alta, Caprauna, Castelnuovo Ceva, Garessio, Lisio, Mombasiglio, Montezemolo, Nucetto, Ormea, Perlo, Priero, Priola, Sale S. Giovanni, Scagnello, Viola un daļēji apvidos, kas ar 1952. gada 25. jūlija Likumu Nr. 991 un tā turpmākajiem grozījumiem klasificētas par kalnu teritorijām: Barge, Bagnolo Piemonte, Envie, Revello, Costigliole Saluzzo, Verzuolo, Busca, Caraglio, Borgo S. Dalmazzo, Boves, Peveragno, Villanova Mondovì, Ceva, Lesegno, Pianfei un Magliano Alpi – daļā, kas robežojas ar Ormea pašvaldības teritoriju; var izmantot norādi “di Alpeggio”.

5. Saikne ar ģeogrāfisko apgabalu

5.1. Ģeogrāfiskā apgabala specifika

Ražošanas ģeogrāfiskajam apgabalam, kas atrodas starp Piejūras Alpiem un Cozie Alpiem, kuri aptver Cuneo provinces teritoriju no dienvidiem uz rietumiem, iepretim augstajiem Langa un Roero pakalniem austrumos, raksturīga laba lopbarības raža, tajā iegūst lielus daudzumus piena un ir labi klimatiskie apstākļi, kas ir sevišķi piemēroti piena šķirņu govju audzēšanai un ēdināšanai. Ziemā reti sastopamās miglas un vasaras karstums veicina lielisku veselības stāvokli gan lauksaimniecības dzīvniekiem, gan arī lopbarības kultūrām. Turklāt Cuneo provincei raksturīgas aukstākas un sausākas ziemas un relatīvi vēsas vasaras salīdzinājumā ar Po līdzenuma apgabaliem, kas atrodas vairāk uz austrumiem. Pateicoties šādiem vides apstākļiem, ražošanas apgabalā radās priekšnoteikumi Bra siera gatavošanai.

Vēji, kas šajā jūras tuvumā esošajā apvidū pārmaiņus rītos un vakaros pūš no ģeogrāfiskajā apgabalā esošajiem kalniem, rada apstākļus ar zemu gaisa mitrumu, kas ir piemēroti, lai nodrošinātu produktam optimālu nogatavošanos.

Apgabala teritorija, kas atrodas uz Alpu kalnu grēdas nogāzēm un pakalniem, līdzinās auglīgai plakankalnei, ko šķērso Po un Tanaro upe ar daudzām vēdekļveidā izvietotām pietekām.

Bra ir presēts siers, kurš tenero un duro paveidā ir stratēģiski vērtīgs un labi uzglabājams patēriņa produkts iedzīvotājiem, kas to lietojuši pārtikā un izplatījuši. Kaut arī šā siera izcelsme ir Alpu ganību teritorijās, to margari (ganu–siernieku) amata meistarība, kuri vasaras nogalē nokāpa ielejās, vairāk nekā gadsimtu varēja izplatīties līdzenumu apgabalos, pateicoties siera augstajai barības un kultūras vērtībai, kas neatraujami saistīta ar šā produkta pastāvēšanu. Bra ražošanā sevišķi svarīgi posmi ir siera masas apstrāde, turēšana veidnēs un presēšana.

5.2. Produkta specifika

Siers atpazīstams pēc tā īpašās mizas, kas Bra Tenero paveidam ir gaiša un elastīga, bet Bra Duro paveidam – iebrūnējusi, izteikta un iespējami apstrādāta ar eļļu. Kad no siera rituļa tiek izgriezts gabals, uzreiz sajūtams īpašais aromāts. Siera tenero paveidam piemīt izsmalcināta un aicinoša smarža un izteikti maiga garša, bet duro paveidam ir sātīgāka un izteiktāka garša ar saldenām un sāļām niansēm. To izmanto salātos un krāsnī gatavotos ēdienos, kas pastiprina šo specifiku. Rīvēto Bra duro izmanto dažādu veidu ēdienu gatavošanā.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)

Bra siera raksturīgās īpašības veidojas augsnes un klimatisko apstākļu un ražošanas faktoru mijiedarbībā. Tas ir tāda selekcijas darba rezultāts, kurā gadsimtu gaitā izaudzēta ļoti laba vietējā mikroflora, kas siera nogatavināšanas laikā veido tā specifiku un kas Bra dara par unikālu un presēto sieru vidū atpazīstamu sieru.

Bra siers faktiski ir daļa no Cuneo provinces vēstures un kultūras. Siers nosaukts Bra pilsētas vārdā, jo tajā vēsturiski bija pirmais produkta pārdošanas tirgus. Laika gaitā siers savas smaržas un garšas īpašības nav zaudējis. Šādas siera īpašības, kas izveidotas tirdzniecības vajadzībām, ir raksturīgas ražošanas ģeogrāfiskajam apgabalam, jo tās radītas un pārmantotas tieši šajā apgabalā. Turklāt abu paveidu, tenero un duro līdzāspastāvēšana ir to siernieku meistarības rezultāts, kuri spējuši izmantot ļoti līdzīgus ražošanas tehniskos paņēmienus, bet tajā pašā laikā panākt, ka produktam ir atšķirīgas, vienas ar otrām nesajaucamas garšas īpašības atkarā no specifiskajiem tehniskajiem paņēmieniem un atšķirīga ilguma nogatavināšanas un beidzamās nogatavināšanas, iegūstot blīvu siera masu, kas nekad nav sausa, bet ir piemērota rīvēšanai.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

Valdība ir uzsākusi valsts iebildumu procedūru, ar aizsargāto cilmes vietas nosaukumu Bra apzīmētā produkta specifikācijas grozījumu pieteikumu 2012. gada 1. martā publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 51. numurā.

Ražošanas specifikācijas konsolidētā redakcija ir pieejama internetā šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības politikas ministrijas tīmekļa vietnes mājas lapu (www.politicheagricole.it) un tad uzklikšķinot uz Qualità e sicurezza (ekrāna augšdaļas labajā pusē) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skatīt 3. zemsvītras piezīmi.